- I dag er vi alle bitre og ærgerlige over eksekveringen af tifoen. Sådan lyder det fredag på Twitter fra AaB Tifo Kaos, der står for tifoerne til AaB's kampe. I går var ingen undtagelse. Gruppen var kørt afsted fra det nordjyske allerede klokken 04, for at det hele skulle være på plads til kampstart, og derfor ærgrer det ekstra meget, at det ikke lykkedes helt. Efter at have lagt tifoen som den skulle og delt vimpler ud på alle pladserne dedikeret til AaB's fans, gik holdet bag i en tur i Fælledparken, hvor den helt store AaB-fest var i gang. Da de kom tilbage havde Parkens vagter rullet tifoen sammen, uden gruppen var blevet informeret. Det betyder at den nu vender på hovedet. De man forsøger at dreje tifoen tilbage, tror endetibunen, at man er i gang med at folde tifoen ud, og derfor ender den, som man kan se på billedet øverst. AaB Tifo Kaos tager selv ansvaret på sig, men føler sig alligevel dårligt behandlet af Parkens vagter. - Vi står selv med ansvaret og er ærgerlige, men er også utroligt frustrede over kontrollørernes adfærd og ageren uden at vi var involveret og informeret. Generelt havde vi en dårlig oplevelse med gårsdagens kampafvikling, skriver gruppen. Den dårlige oplevelse blev kun værre af, at kampen ikke gik AaB's vej. Københavnerne vandt som bekendt med 1-0, og derfor ser AaB Tifo Kaos og resten af klubbens fans nu frem mod de sidste tre kampe i ligaen i denne sæson. AaB møder FC Midtjylland på eget græs på søndag i en uhyre vigtig kamp. Har man lyst til at støtte AaB Tifo Kaos med den næste tifo kan man gøre det på Mobilepay-nummer 85550.

Opsummering:
Det så lidt spøjst ud, da den store AaB-tifo blev bredt ud over endetribunen med mange af AaB's fans. Den var nemlig ikke helt lige.